Gevangene ontglip polisie by hospitaalLee Richard Barratt (Foto: Verskaf) Die polisie in KwaZulu-Natal is op die spoor van ’n gevangene wat die naweek in Durban uit aanhouding ontsnap het. Kol. Thembeka Mbele, woordvoerder van die polisie, het gesê Lee Richard Barratt (40) was onder polisiebewaking in ŉ hospitaal in Durban toe hy op die vlug geslaan het. Volgens Mbele het Barratt Saterdag tydens ’n konsultasie met mediese personeel die polisie ontglip en uit die hospitaal verdwyn. Daar word in dié stadium vermoed dat hy in die noorde van Durban, moontlik in Greenwood Park, Umbilo of Mandeni skuil. Barratt is lank en skraal, lui die verklaring. Enigiemand met inligting oor waar Barratt hom bevind word gevra om lt.kol. Serfontein by 079 500 0363 of 082 554 7319 te bel. Inligting kan ook by die polisie se Stop Misdaad-nommer by 08600 10111 aangemeld word.